b'\n_START_ARTICLE_\nAnghel na tagatanod\n_START_PARAGRAPH_\nAng anghel na tagatanod ay isang anghel na gumaganap bilang tagapagsanggalang, tagapangalaga, at patnubay ng isang partikular na tao. Naging tanyag ang kaisipan at paniniwalang may isang anghel na natakda at itinalaga para sa bawat isang tao o mananamapalataya noong mga panggitnang kapanahunan o panahong medyibal.\n_START_SECTION_\nPagbanggit sa Bibliya\n_START_PARAGRAPH_\nMatutunghayan ang paglitaw ng mga anghel sa kabuoan ng mga pahina ng Bibliya, katulad ng sa Aklat ng Mga Gawa ng mga Alagad (Gawa 5:19 at 10:3), naglalarawan sa mga ito bilang mga tagapaglingkod ng Diyos na tumutulong sa pagsasakatuparan ng kalooban ng Diyos at sa pagpapahayag at pagpapalaganap ng mabuting balita. Sa Ebanghelyo ni Mateo, isang anghel ang nagpakita kay Jose upang ibalita ang pagsilang kay Hesus, na siya ring anghel na nagpayo kay Jose - sa pamamagitan ng isang panaginip - na huwag hiwalayan sa pamamagitan ng diborsiyo si Maria bagaman nagkaroon na ng pagkakasundo sa pag-iisang dibdib ng dalawa, isang kasunduang hindi na mababawi o mababali katulad ng pormal na kasal ayon sa batas ng mga Hudyo (mapapawalang bisa lamang ito kung mapapatunayang nangalunya ang sinuman sa dalawang nagkasundo). Sinasaad ng hindi nakikilalang may-akda ng Sulat sa mga Hebreo na mas higit o mas nakatataas si Hesus sa mga anghel, kina Moises, Aaron, mga propeta, at maging sa mga gawaing Lebitiko. Nakaugaliang sinasabing namagitan ang mga anghel sa pagkakaloob ng Torah o batas ng mga Hudyo na nagmula sa Diyos. Dahil kay Hesus na anak ng Diyos, naging mas mainam ang Kristiyanismo kaysa mga sinaunang mga batas ng Hudaismo. Bagaman hindi lubos na mapatutunayan ang mga gawaing pamamagitan ng mga anghel sa buhay ng tao, hindi maipagsasawalang-bahala ang mga ginagampanan ng mga anghel na matutunghayan din sa Sulat sa mga Hebreo (Hebreo 13:2). Isang kasangkapan ang Bibliya bilang tagapaghatid ng paniniwalang nalalaman ng Diyos ang pangangailangan ng mga tao at isinasakatuparan niya ang mga ito sa kaniyang sariling kaparaanan, at sa pamamagitan ng mga anghel kung minsan. Naantala ang kabantugan ng paniniwalang ganito noong panahon ng Repormasyon o Muling Paghubog, kung kailan nagsagawa ng mga paglilinis kaugnay ng teolohiyang Kristiyano, subalit matutunghayan pa rin sa Ebanghelyo ni Mateo (Mateo 18:10) ang hinggil sa pagpapatibay sa pagkakaroon ng mga anghel at kanilang mga gawain.'